ROZHODNUTIE KOMISIE
z 22. decembra 2006,
ktorým sa schvaľujú pohotovostné plány na kontrolu klasického moru ošípaných podľa smernice Rady 2001/89/ES
[oznámené pod číslom K(2006) 6858]
(Text s významom pre EHP)
(2007/19/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharskej republiky a Rumunska, a najmä na jej článok 4 ods. 3,
so zreteľom na Akt o pristúpení Bulharskej republiky a Rumunska, a najmä na jeho článok 56,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na druhý pododsek jej článku 22 ods. 3 a tretí pododsek jej článku 29 ods. 3,
keďže:
(1)
V smernici 2001/89/ES sa stanovujú kontrolné opatrenia, ktoré sa majú uplatňovať v prípade výskytu ohniska klasického moru ošípaných, ako aj určité preventívne opatrenia zamerané na zvýšenie informovanosti a pripravenosti príslušných orgánov a poľnohospodárov, pokiaľ ide o toto ochorenie. Podľa tejto smernice má Komisia schváliť pohotovostné plány členských štátov na kontrolu klasického moru ošípaných.
(2)
Na základe toho sa rozhodnutím Komisie 2004/431/ES z 29. apríla 2004, ktorým sa schvaľujú určité pohotovostné plány na kontrolu klasického moru ošípaných (2), schválili tieto pohotovostné plány pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko a tieto členské štáty sa uvádzajú v prílohe k uvedenému rozhodnutiu.
(3)
Bulharsko a Rumunsko majú pristúpiť k Spoločenstvu 1. januára 2007. Vzhľadom na to Bulharsko a Rumunsko predložili svoje pohotovostné plány na kontrolu klasického moru ošípaných Komisii na schválenie.
(4)
Tieto pohotovostné plány, zmenené a doplnené Bulharskom a Rumunskom na základe návrhov predložených počas ich hodnotenia, spĺňajú kritériá stanovené v smernici 2001/89/ES a vzhľadom na pravidelnú aktualizáciu a účinnú implementáciu umožňujú dosiahnuť očakávané ciele podľa uvedenej smernice, a preto by sa mali schváliť.
(5)
V záujme prehľadnosti právnych predpisov Spoločenstva by sa rozhodnutie 2004/431/ES malo zrušiť a nahradiť týmto rozhodnutím.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Pohotovostné plány, ktoré Bulharsko predložilo Komisii 7. novembra 2006 na kontrolu klasického moru ošípaných, sa schvaľujú.
Článok 2
Pohotovostné plány, ktoré Rumunsko predložilo Komisii 9. novembra 2006 na kontrolu klasického moru ošípaných, sa schvaľujú.
Článok 3
V prílohe sa uvádza zoznam členských štátov, ktorých pohotovostné plány na kontrolu klasického moru ošípaných boli schválené v súlade so smernicou 2001/89/ES.
Článok 4
Rozhodnutie 2004/431/ES sa zrušuje.
Článok 5
Toto rozhodnutie sa uplatňuje len s výhradou nadobudnutia platnosti Zmluvy o pristúpení Bulharska a Rumunska a odo dňa nadobudnutia platnosti tejto zmluvy.
Článok 6
Toto rozhodnutie je určené členským štátom.
V Bruseli 22. decembra 2006